b'\n_START_ARTICLE_\nPlitve korenine\n_START_SECTION_\nVsebina\n_START_PARAGRAPH_\nNa Dornovini, eni ve\xc4\x8djih kmetij na Zaplani, \xc5\xbeivijo Andre (Dorn), njegova sestra Polona, \xc5\xbeena Lena in sin Toma\xc5\xbe. Osemnajstletni Toma\xc5\xbe si po kon\xc4\x8dani srednji \xc5\xa1oli \xc5\xbeeli v mesto \xc5\xa1tudirat za in\xc5\xbeenirja. Dru\xc5\xbeina si pred tem zatiska o\xc4\x8di, Toma\xc5\xbe je namre\xc4\x8d edinec, kmetija pa rabi naslednika. Cela vas se spra\xc5\xa1uje, kaj bo prihodnost prinesla pode\xc5\xbeelju, ker vse ve\xc4\x8d mladih odhaja v tovarne po la\xc5\xbeji zaslu\xc5\xbeek. Kljub o\xc4\x8detovem nakupu mehanizacije se Toma\xc5\xbe vseeno odlo\xc4\x8di za mesto. Va\xc5\xa1\xc4\x8dani ugibajo, ali se bo za Toma\xc5\xbea kon\xc4\x8dalo \xc5\xbeivljenje v mestu tako kot za Cena Strahova, ki je po isti poti kot Toma\xc5\xbe od\xc5\xa1el na \xc5\xa1tudij v mesto, nato pa se ves reven in ubog vrnil na pode\xc5\xbeelje._NEWLINE_Toma\xc5\xbe se za dan vrne pomagat na kmetijo, zaplete se s sosedovo Manco, za katero se kasneje izka\xc5\xbee, da je takrat z njim tudi zanosila. Nekdo s \xc4\x8dlove\xc5\xa1kimi iztrebki nama\xc5\xbee Dornovo klop. Po ponovnem dru\xc5\xbeinskem pregovarjanju, naj Toma\xc5\xbe pusti \xc5\xa1tudij, Andre sina na\xc5\xbeene od doma. Kmetije so med sabo na smrt skregane, ko pa umre stari Cvet, za njegov pogreb s skupnimi mo\xc4\x8dmi poskrbijo vsi._NEWLINE_Po novem letu se Toma\xc5\xbe ves izmozgan in neurejen vendarle vrne domov, a le zato, da bi prosil za denar. Ker pa je Andre od Fer\xc4\x8dejevega \xc5\xa1tudenta sli\xc5\xa1al, da Toma\xc5\xbe v mestu sploh ne \xc5\xa1tudira, mu denarja ne da. Nato Toma\xc5\xbe spet odide v mesto in se nikoli ve\xc4\x8d ne vrne. Cena pristane v bolnici (po besedah va\xc5\xa1\xc4\x8danov zato, ker je preve\xc4\x8d bral in se mu je zme\xc5\xa1alo), tam pa opazi od drog uni\xc4\x8denega mladeni\xc4\x8da. Cena ne prepozna, da gre za Toma\xc5\xbea, a vse ka\xc5\xbee, da je to on._NEWLINE_Pride pomlad in Andre se ozira po Zaplanah. Vse bli\xc5\xbeje sli\xc5\xa1i zvoke avtomobilov in lokomotive, vse bolj se pode\xc5\xbeelje spreminja v mesto. Sam pri sebi razmi\xc5\xa1lja, da so oni sami krivi za to, da mladi odhajajo v mesta, in to zato, ker jih niso nau\xc4\x8dili ljubiti zemlje.'